હૃદય શરીરનું એક અંગ છે પણ મનની સ્થૂળ હસ્તી નથી. મનનો કોઈ આકાર નથી. મનની કોઈ આકૃતિ નથી અને સુખદુખના બધાં અનુભવો આપણા મન દ્વારા જ આપણે કરીએ છીએ. તો એ માણસ કહે છે કે મારું મન ખાટું થઈ ગયું છે. કોઈ કહે છે મારું મન બહુ દુભાયું છે. કોઈ કહે છે કે મારું હડહડતું અપમાન ભૂલી શકતો નથી. સાચું કહીએ તો માણસનું મન એટલાં બધાં સુખદુઃખની હારમાળા અનુભવી ચૂક્યું હોય છે. કોઈ કામ આપણે કરીએ અને તે બરાબર કરી ના શકીએ ત્યારે આપણે કહીએ છીએ કે હું એમાં મારું મન પરોવી શક્યો નથી. મન એ તો એક એવો જીવનનો આધાર છે કે આપણે કહીએ છીએ કે મન હોય તો માળવે જવાય. મન મક્કમ હોય તો મુશ્કેલ પરિસ્થિતિનો સામનો પણ થઈ શકે. મન જો સંકલ્પ વિકલ્પમાં પડે તો માણસ એક પણ ડગલું આગળ થઈ શકે નહીં. જવું કે ના જવું, અમુક કામ કરવું કે ના કરવું, આ દિશામાં જવું કે પેલી દિશામાં જવું એ બધા નિર્ણયો મનના જ હોય છે.